SL Uradni list Evropske unije C 167/18

Obvestilo o izvzetju, odobrenem eni družbi v Tajvanu, iz protidampinških ukrepov, ki veljajo za uvoz glifosata, poslanega iz Tajvana

(2006/C 167/06)

Komisija je avgusta 2005 objavila obvestilo (1) („Obvestilo“), s katerim je zainteresirane stranke obvestila o pridobljenih informacijah v zvezi s tajvansko družbo, kateri je bilo odobreno izvzetje iz protidampinških ukrepov, ki so bili leta 2002 razširjeni na uvoz glifosata, poslanega iz Tajvana. Po objavi je bilo izvzetje, odobreno zadevni družbi, proučeno in sprejeti so bili naslednji sklepi.

A. POSTOPEK

1. Izdelek in obstoječi ukrepi

Zadevni izdelek je trenutno uvrščen pod oznaki KN ex 2931 00 95 in ex 3808 30 27.

Svet je z Uredbo (ES) št. 368/1998 (2) uvedel dokončne protidampinške ukrepe za uvoz glifosata s poreklom iz Ljudske republike Kitajske („LRK“). Januarja 2002, po preiskavi izogibanja v skladu s členom 13 Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (3) („osnovna uredba“), je Svet z Uredbo (ES) št. 163/2002 (4) razširil dajatev, uvedeno na uvoz glifosata s poreklom iz LRK na uvoz glifosata, poslanega iz Malezije in Tajvana (ne glede na to, ali je njegovo poreklo deklarirano v Maleziji ali Tajvanu ali ne), razen tistega, ki ga proizvaja družba Sinon Corporation v Tajvanu in ena imenovana družba v Maleziji.

Po pregledih v skladu s členom 11(2) in (3) osnovne uredbe je Svet z Uredbo (ES) št. 1683/2004 (5) uvedel dokončno protidampinško dajatev na uvoz glifosata s poreklom iz LRK in to dajatev razširil na uvoz glifosata, poslanega iz Malezije in Tajvana (ne glede na to, ali je njegovo poreklo deklarirano v Maleziji ali Tajvanu ali ne), razen tistega, ki ga proizvaja družba Sinon Corporation v Tajvanu in ena imenovana družba v Maleziji.

2. Področje uporabe obvestila

Informacije, med drugim, o zadevah, kot so imetništvo delnic, ki jih je vodilna družba, specializirana za informacije, specifične za družbe, predložila v obliki poročila, kažejo na morebiten obstoj povezave med družbo Sinon Corporation in drugo tajvansko družbo („druga tajvanska družba“); v primeru potrditve te povezave bi lahko bila odobritev izvzetja preklicana.

Z Obvestilom je bila uvedena preiskava, s katero naj bi bilo ugotovljeno, ali je družba Sinon Corporation v času, ko je bilo izvzetje odobreno, dejansko izpolnjevala vse pogoje za izvzetje iz ukrepov, razširjenih na uvoz glifosata, poslanega iz Tajvana, in če jih je, ali te pogoje še vedno izpolnjuje.

3. Obdobje preiskave

Obdobje preiskave je zajelo obdobje od 1. julija 2004 do 30. junija 2005 („OP“). Zbrali so se podatki od leta 2000 do OP, da se proučijo morebitne spremembe vzorca trgovanja.

4. Preiskava

Izvod Obvestila je Komisija poslala tajvanskim organom, da so lahko dali pripombe in predložili informacije, potrebne za preiskavo.

Vprašalnike je poslala družbi Sinon Corporation in drugi tajvanski družbi. Družba Sinon Corporation je Komisiji vrnila v celoti izpolnjen vprašalnik, druga tajvanska družba pa le delno izpolnjenega. Informacije, ki jih je predložila družba Sinon Corporation, so bile preverjene v prostorih družbe v Tajvanu.

Tudi Evropsko združenje za glifosat, ki zastopa proizvajalce glifosata v Skupnosti, je predložilo svoja pisna stališča.

B. UGOTOVITVE

1. Povezave družbe

Med preiskavo so bile preverjene, dopolnjene in po potrebi proučene informacije v zvezi z morebitnim obstojem povezave med družbo Sinon Corporation in drugo tajvansko družbo, zbrane od vseh virov.

Družba, specializirana za informacije, specifične za družbe, je bila pozvana, da predloži dopolnjeno poročilo. Navedba v prejšnjem poročilu, da obstaja povezava med družbo Sinon Corporation in drugo tajvansko družbo, v tem poročilu ni bila potrjena. Zadevna družba, specializirana za informacije, specifične za družbe, je izjavila, da so bile informacije v prejšnjem poročilu netočne in da je šlo pri povezavi med družbo Sinon Corporation in drugo tajvansko družbo le za povezavo med dobaviteljem in stranko.

Preiskava je potrdila, da sta družba Sinon Corporation in druga tajvanska družba tako sedaj kot v preteklosti dobavljali in kupovali blago druga od druge. Ugotovljeno je bilo, da ti dve družbi že dlje časa tesno sodelujeta. Vendar pa na podlagi pridobljenih informacij, proučitve in preverjanj, izvedenih med preiskavo, povezava med zadevnima družbama, razen med dobaviteljem in stranko, ni bila dokazana.

2. Proizvodnja in dobava glifosata

Informacije, pridobljene in preverjene med preiskavo, dokazujejo, da je trenutno obseg proizvodnje glifosata družbe Sinon Corporation zadosten za pošiljanje zadevnega izdelka v Skupnost. Ugotovljeno je bilo, da je družba povečala svojo proizvodno zmogljivost za zadevni izdelek. To so lahko dosegli s preusmeritvijo proizvodne linije, prej namenjene proizvodnji drugih izdelkov. S preiskavo je bilo tudi ugotovljeno, da je družba Sinon Corporation ves glifosat, ki ga je poslala v Skupnost, proizvedla sama. Zato se šteje, da družba Sinon Corporation izpolnjuje vse pogoje za izvzetje iz ukrepov, razširjenih na uvoz glifosata, poslanega iz Tajvana.

3. Sklepne ugotovitve

Na podlagi zgoraj navedenega se sklene, da ni dokazov, da pogoji za izvzetje v času odobritve izvzetja niso bili izpolnjeni, saj povezava med družbo Sinon Corporation in drugo tajvansko družbo, razen kot med dobaviteljem in stranko, ni bila dokazana. Ugotovljeno je tudi, da so pogoji za izvzetje še vedno izpolnjeni, saj je bilo s preiskavo ugotovljeno, da je družba Sinon Corporation ves glifosat, ki ga je poslala v Skupnost, proizvedla sama.

Zadevne stranke so bile obveščene o ugotovitvah in sklepih, ki izhajajo iz te preiskave, in so lahko dale svoje pripombe. Prejeta ni bila nobena pripomba.

C. ZAKLJUČEK PREISKAVE

Na podlagi zgoraj navedenega se sedanja preiskava zaključi, izvzetje iz protidampinških ukrepov, razširjeno na uvoz glifosata, poslanega iz Tajvana, ki je bilo odobreno družbi Sinon Corporation, se ne spremeni in je še naprej veljavno.

Če se izkaže, da so bistvene informacije, ki so jih med preiskavo predložile stranke, netočne, se lahko izvede ponovna preiskava, da se prouči, ali je potrebno popraviti zgoraj navedene sklepne ugotovitve.

(1) UL C 200, 17.8.2005, str. 3.

(2) UL L 47, 18.2.1998, str. 1. Uredba, kakor je bila nazadnje spremenjena z Uredbo (ES) št. 1086/2000 (UL L 124, 25.5.2000, str. 1).

(3) UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 2117/2005 (UL L 340, 23.12.2005, str. 17).

(4) UL L 30, 31.1.2002, str. 1.

(5) UL L 303, 30.9.2004, str. 1.